Po dźesać lětach nowe zrěčenje wobzamknyć dyrbjeli
Bukecy (CS/SN). Zo na zašłym posedźenju Bukečanskeje gmejnskeje rady ani jenički wobydler jako hósć pódla njebě, zaležeše po wšěm zdaću jeničce na hładkich pućach. Hewak dźě by dyrbjało wulki dźěl ludnosće zajimować, wo čim su radźićeljo diskutowali a što su na kóncu wobzamknyli. Jedna z jich temow bě mjenujcy nuznje trěbne wobzamknjenje wo mobilnym wotwožowanju wopłóčkow w jednotliwych wsach. Poslednje zrěčenje wo tym je mjeztym dźesać lět stare. W tym času wostachu popłatki konstatne. Za Hornjołužisku wotwožowansku towaršnosć ze sydłom w Bukecach jako poskićowarja mobilneho wotwožowanja pak su w tym času wudawki za jězdźidła, personal a dalše wobłuki chětro rozrostli, kaž jedyn z jeje zastupjerjow rozłoži. Za dotalnu płaćiznu njemóža tuž samsne posłužby hižo wukonjeć. Tohodla dyrbješe Bukečanska gmejna cyły nadawk znowa wupisać.
szl_Latn szl_Latn